बजीरै दा जागत अग्गें गै सारिऐं कुड़िऐं गो पनछानी जारदा हा। शाहूकारे दी कुड़ी दे औन्दे गै बजीरै दा जागत समझी गेया जे इऐ शाहूकारे दी कुड़ी ऐ ते मेरी लाड़ी। अपनी लाड़ी इन्नी शैल होग इसदा उसी पता नईं हा, इस करियै ओ धरोई-धरोइयै उस अल्ल दिक्खन लगा। सारियां कुड़ियां शाहूकारे दी कुड़ी ने इक-दौं बारी उस जागते आल्ल क्रेख्खी बट्टियै दिक्खेया। उस बजीरे दे जागते उप्पर ओदा कोई असर नईं पेया। इन्ने चिरे च सारियां कुड़ियां अपने-अपने घरै गी टुरी पेइयां। ते बजीरे दा जागत बी अपने घोड़े उप्पर चढ़ियै उन कुड़िऐ दे पिच्छें-पिच्छें टुरी पेया। सारियां कुड़ियां शाहूकारे दी कुड़ी गी छेड़न लगी पेइयां। ते इयां हास्सा-मखोल करदे-करदे सारियां कुड़ियां अपने घरें गी उठी गेइयां ते शाहूकारे दी कुड़ी जिसलै अपने घरै दे दरवाजे च बड़ी तां ओ ए दिक्खिए घाबरी गई जे उयै जागत उसदे पिच्छें-पिच्छें आरदा ऐ। उन्ने जले-पक्के दे उस अल्ल मूंह् करियै आक्खेया। काग उडाए उडते, तुस उडाऐ न उडे।